b'\n_START_ARTICLE_\nMilka Manko\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodila se je kot zadnja od devetih otrok tr\xc5\xbea\xc5\xa1kega veletrgovca Jakoba Manko\xc4\x8da. Osnovno \xc5\xa1olo je obiskovala v rojstnem kraju, nato \xc5\xa1e srednjo pri ur\xc5\xa1ulinkah v Ljubljani. V sorodstvu je ohranjeno izro\xc4\x8dilo, da so bratje Milko kot najmlaj\xc5\xa1o sestro prosili naj se ne poro\xc4\x8di, ker so njene tri sestre umrle po porodih. To potrjuje tudi njena prijateljica Marica Bartol. Tako je ostala samska in se posvetila narodnoobrambnemu in karitativnemu delu. Leta 1887 je bila v Trstu ustanovljena \xc5\xbeenska podru\xc5\xbenica Dru\xc5\xbebe svetega Cirila in Metoda, ki je vzdr\xc5\xbeevala dve osnovni \xc5\xa1oli in ve\xc4\x8d otro\xc5\xa1kih vrtcev v mestu in okolici. Manko\xc4\x8deva, ki je bila soustanoviteljica te podru\xc5\xbenice, je bila izbrana za blagajni\xc4\x8darko in to delo opravljala 15 let, vmes je bila v letih 1888-1889 tudi predsednica, vendar se je tej \xc4\x8dasti po enem letu odpovedala. S priklju\xc4\x8ditvijo Trsta Kraljevini Italiji in prihodom fa\xc5\xa1istov na oblast je prenehalo delovanje Dru\xc5\xbebe svetega Cirila in Metoda. Zavedni Slovenci so iskali nove oblike delovanja. Manko\xc4\x8deva je bila med prvimi \xc5\xa1tirimi pobudnicami, ki so leta 1922 v Trstu ustanovile \xc5\xbdensko podporno udru\xc5\xbeenje. Iz kroga ustanoviteljic so Manko\xc4\x8deva, Marica Bartol, Milka Martelanc, Antonija Slavik in \xc5\xa1e nekatere druge gospe ustanovile revijo \xc5\xbdenski svet. Manko\xc4\x8deva se je zaradi fa\xc5\xa1isti\xc4\x8dnih pritiskov preselila v Kraljevina Srbov, Hrvatov in Slovencev. V njenem stanovanju na Dunajski cesti v Ljubljani so se zbirali mnogi Primorci, sama pa v Sloveniji ni ve\xc4\x8d javno delala. V Mariboru je leta 1922 (na dana\xc5\xa1nji Maistrovi ulici) kupila hi\xc5\xa1o in jo dala na razpolago svoji ne\xc4\x8dakinji, \xc5\xbeeni Rudolfa Maistra.'